
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Juraja Považana a členov senátu JUDr. Jany Richterovej a Mgr. Jaroslava Šupu v právnej veci žalobcu: Náhradné vozidlo, s.r.o., so sídlom Tolstého 20, Žilina, IČO: 50 496 166, zastúpeného: ADVOKÁTI Müller § Dikoš, s.r.o., advokátska kancelária so sídlom Tolstého 20, Žilina, IČO: 36 864 455, proti žalovanému: KOOPERATIVA poisťovňa, a.s. Vienna Insurance Group, so sídlom Mlynské nivy 16, Bratislava, IČO: 00 585 441, o zaplatenie 606,84 € s príslušenstvom, na odvolanie žalovaného proti rozsudku Mestského súdu Bratislava IV č. k. 35C/31/2024-118 zo dňa 4. júla 2025, takto rozhodol: I. Odvolací súd napadnutý rozsudok súdu prvej inštancie p o t v r d z u j e . II. Žalobca má voči žalovanému nárok na náhradu trov odvolacieho konania v rozsahu 100 %. odôvodnenie: 1. Súd prvej inštancie napadnutým rozsudkom žalovanému uložil povinnosť zaplatiť žalobcovi sumu vo výške 606,84 € spolu s úrokom z omeškania vo výške 9,5 % ročne zo sumy 606,84 € od 16.2.2024 do zaplatenia. Žalobcovi priznal proti žalovanému nárok na náhradu trov konania v rozsahu 100 %. 2. Svoj rozsudok právne odôvodnil ustanoveniami § 4 ods. 1 a 4, § 4 ods. 2 písm. c), § 11 ods. 6, § 11 ods. 7 a § 15 ods. 1 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov (ďalej len „zákon č. 381/2001 Z. z.“), § 442 ods. 1, § 524 ods. 1 a 2, § 525 ods. 1 a 2, § 526 ods. 1 a 2, § 517 ods. 2, § 580 Občianskeho zákonníka a § 3 nariadenia č. 87/1995 Z. z., ktorým sa vykonávajú niektoré ustanovenia Občianskeho zákonníka. Na základe vykonaného dokazovania mal za preukázané, že dňa 15.12.2023 nastala škodová udalosť, v dôsledku ktorej bolo poškodené motorové vozidlo zn. Mercedes Benz GLA, I.: G., ktorého vlastníkom bola poškodená V. A., D.. XX.X.XXXX (ďalej len „poškodená“). K vzniku škody došlo prevádzkou motorového vozidla zn. Seat Mii, EČV: G., ktoré bolo povinne zmluvne poistené u žalovaného. Poškodená si nechala motorové vozidlo opraviť v autoservise MOTOR-CAR Košice s.r.o. a na dobu opravy si u žalobcu prenajala zmluvou o nájme č. 34/2024 zo dňa 9.1.2024 náhradné motorové vozidlo zn. VW Tiguan, EČV: V.. Nájom náhradného vozidla trval od 9.1.2024 do 17.1.2024, čo zodpovedalo dobe, počas ktorej sa poškodené motorové vozidlo nachádzalo v autoservise. Listom zo dňa 16.1.2024 žalovaný oznámil poškodenej ukončenie šetrenia poistnej udalosti a priznal jej poistné plnenie za opravu poškodeného vozidla v zmysle vystavenej faktúry autoservisom. Krycí list na vyfakturovanú sumu doručil dňa 16.1.2024 autoservisu, ktorý dňa 17.1.2024 odovzdal opravené vozidlo poškodenej. Ten istý deň po ukončení doby nájmu náhradného vozidla vystavil žalobca poškodenej faktúru č. 512024, splatnú dňa 1.2.2024, na sumu 1 040,04 € s DPH za 9 dní, t. j. dobu užívania náhradného vozidla, a to za denný nájom vo výške 110 €/deň a poplatok za pristavenie a odobratie vozidla vo výške 50,- €. Zmluvou o postúpení pohľadávky zo dňa 17.1.2024 poškodená
postúpila na žalobcu svoju pohľadávku voči žalovanému vo výške 1 040,04 € za odplatu v rovnakej výške. Postúpenie pohľadávky žalovanému v rovnaký deň aj oznámila. Listom zo dňa 17.1.2024 si žalobca uplatnil u žalovaného náhradu škody z postúpenej pohľadávky vo výške 1 040,04 € s DPH. Oznámením o poistnom plnení zo dňa 31.1.2024 žalovaný oznámil žalobcovi ukončenie šetrenia poistnej udalosti, pričom žalobcovi priznal dobu zapožičania náhradného vozidla v rozsahu 4 dni a za primeranú výšku denného prenájmu náhradného vozidla určil sumu 100,80 €. Poplatok za pristavenie vozidla priznal len vo výške 30,- €. Z uplatnenej faktúry teda odpočítal sumu 586,94 € ako neprimerané náklady na náhradné vozidlo - dĺžka a cena prenájmu; sumu 20,- € ako neprimerané náklady za náhradné vozidlo - cena za pristavenie vozidla. Celkovo žalobcovi poskytol poistné plnenie vo výške 433,20 €. Z čestného vyhlásenia poškodenej zo dňa 17.1.2024 súd prvej inštancie zistil, že poškodená vyhlásila, že po dobu opravy svojho vozidla, nemala k dispozícii iné vozidlo a prenájom náhradného vozidla bol nevyhnutný. 3. Súd prvej inštancie sa prioritne vo svojom odôvodnení pristavil pri aktívnej vecnej legitimácii žalobcu. Tú mal za preukázanú zmluvou o postúpení pohľadávky zo dňa 17.1.2024 uzavretou medzi poškodenou ako postupkyňou a žalobcom ako postupníkom. Predmetom tejto zmluvy bola pohľadávka voči žalovanému na náhradu účelne vynaložených nákladov na nájom náhradného vozidla vzniknutých v priamej príčinnej súvislosti s poistnou udalosťou. Postúpenie pohľadávky bolo riadne oznámené žalovanému dňa 17.1.2024, čo založilo aktívnu vecnú legitimáciu žalobcu na vymáhanie postúpenej pohľadávky. Za nespornú považoval zodpovednosť žalovaného za škodu spočívajúcu v nákladoch na nájom náhradného motorového vozidla. Námietku žalovaného o neplatnosti Zmluvy o nájme z dôvodu, že pri jej uzatváraní nebola známa ani určiteľná doba nájmu, vyhodnotil ako nedôvodnú. Žalobca v konaní neuviedol, že by Zmluvu o nájme dodatočne vyhotovoval, respektíve po skončení nájomného vzťahu a vykonaní opravy by ju dopisoval. Medzi stranami nebola sporná ani samotná nutnosť prenájmu náhradného motorového vozidla poškodenou. Náhradné vozidlo je formou kompenzácie za škodu spôsobenú na motorovom vozidle poškodeného a nevyhnutnosť prenájmu musí byť vnímaná v kontexte zachovania bežného životného štandardu poškodeného v situácii, kedy na jeho motorovom vozidle bola spôsobená škoda a svoje vozidlo preto nemôže používať. 4. Spornou medzi stranami bola otázka dôvodnosti dĺžky nájmu náhradného vozidla poškodenou. Žalovaný namietal, že nájom náhradného vozidla trval neprimerane dlho (9 dní), pričom za dôvodnú považoval dĺžku nájmu len 4 dni (od 9.1.2024 do 12.1.2024). Na preukázanie svojich tvrdení predložil odborné vyjadrenie Ing. Evy Zachardovej č. XX/XXXX, podľa ktorého bola primeraná dĺžka opravy poškodeného vozidla 5 pracovných dní. Súd prvej inštancie sa s touto argumentáciou nestotožnil. Predložené odborné vyjadrenie z roku 2025 nemohlo preukázať neprimeranú dĺžku opravy vozidla z roku 2024, a to aj vzhľadom na skutočnosť, že žalovaný za opravu riadne vyplatil poistné plnenie v zmysle faktúry zo dňa 16.1.2024. Súd prvej inštancie poukázal na bežnú obchodnú prax, podľa ktorej autoservis vydá poškodenému opravené motorové vozidlo až po zaplatení ceny opravy, respektíve po vystavení krycieho listu poisťovňou škodcu. Pokiaľ faktúra servisu za opravu nie je uhradená, poškodený nemôže svoje vozidlo užívať a jeho obmedzenie spôsobené poistnou udalosťou trvá. Ak žalovaný určil poškodenému autorizovaný zmluvný servis, preberá tento servis zodpovednosť za vykonanie opravy a žalovaný bol povinný mu plniť. Poškodený nemá žiaden dosah na priebeh opravy vozidla a iné úkony vykonávané servisom. Z uvedeného dôvodu neexistuje dôvod na prenášanie zodpovednosti za trvanie opravy na poškodeného. Moment vydania opraveného vozidla poškodenému závisí od konania poisťovne (vydania krycieho listu). Súd prvej inštancie zároveň poukázal na skutočnosť, že žalovaný pri oznámení o ukončení šetrenia poistnej udalosti dňa 16.1.2024 nemal k dĺžke opravy žiadne námietky a vyfakturovanú sumu za opravu vozidla v plnej výške uhradil. Žiadna právna norma neurčuje dĺžku času, v ktorom má byť oprava vykonaná. Dĺžka opravy závisí od množstva subjektívnych a objektívnych faktorov na strane autoservisu. Súd prvej inštancie mal za preukázané, že žalovaný ukončil šetrenie poistnej udalosti dňa 16.1.2024 a v poobedňajších hodinách toho istého dňa vystavil autoservisu krycí list. Je prirodzené, že s ohľadom na poobedňajší čas doručenia krycieho listu poškodená nemusela mať bezprostredne objektívnu možnosť dostaviť sa do servisu a prevziať si opravené motorové vozidlo. Prvým objektívnym dňom prevzatia bol preto nasledujúci deň, 17.1.2024, čo poškodená potvrdila aj v čestnom prehlásení. Pre posúdenie účelnosti prenájmu náhradného vozidla je rozhodujúce, že v dôsledku poistnej udalosti zavinenej klientom žalovaného nemohla poškodená používať svoje vlastné motorové vozidlo a po dobu jeho opravy si musela zapožičať náhradné vozidlo. Za účelnú dobu nájmu náhradného vozidla súd prvej inštancie preto určil obdobie od prijatia vozidla do opravy až po jeho reálne vydanie poškodenej, t. j. od 9.1.2024 do 17.1.2024. Súd prvej inštancie pri tomto závere vychádzal aj
z rozhodnutí Krajského súdu v Bratislave sp. zn. 14Co/6/2025 zo dňa 28.1.2025; sp. zn. 7Co/105/2024 zo dňa 16.12.2024; sp. zn. 3Cob/86/2023 zo dňa 18.10.2023; sp. zn. 3Cob/77/2023 zo dňa 30.4.2025. 5. K spornej otázke výšky denného nájomného, ktorú žalovaný krátil na sumu 100,80 € z vyfakturovanej sumy 110,- €, súd prvej inštancie uviedol, že sa stotožnil s argumentáciou žalobcu. Z predložených prehľadov cien denného nájmu porovnateľných vozidiel zistil, že suma účtovaná a dohodnutá ako denný nájom za náhradné vozidlo neprekračuje obvyklú cenu u autoservisov v danom mieste a čase. Námietku žalovaného preto vyhodnotil ako nedôvodnú. Čo sa týka krátenia poplatku za pristavenie a prevzatie vozidla o 20,- €, súd prvej inštancie ho vyhodnotil ako nedôvodné. Dojednanie uvedeného poplatku vo výške 50,- € bolo priamo súčasťou zmluvy o nájme č. 34/2024. Ide o náklady, ktoré vznikli v priamej príčinnej súvislosti s poistnou udalosťou a sú súčasťou skutočnej škody. Krátenie plnenia za tento poplatok žalovaný navyše nijako neodôvodnil, ani nevysvetlil. Vzhľadom na vyššie uvedené, súd prvej inštancie zaviazal žalovaného na zaplatenie sumy 606,84 €, čo predstavovalo rozdiel medzi vyfakturovanými účelne vynaloženými nákladmi na prenájom náhradného vozidla a žalovaným poskytnutým poistným plnením za náhradné vozidlo. Za správne uplatnený mal súd prvej inštancie aj úrok z omeškania. Žalovaný sa dostal do omeškania s plnením 15 dní po ukončení šetrenia poistnej udalosti. Keďže žalovaný ukončil šetrenie dňa 31.1.2024, bol povinný poskytnúť plnenie najneskôr 15.2.2024. Nasledujúcim dňom sa dostal do omeškania. Vzhľadom na uvedené uložil žalovanému povinnosť zaplatiť okrem istiny aj úrok z omeškania vo výške 9,5 % ročne zo sumy 606,84 € od 16.2.2024 do zaplatenia. 6. O trovách konania súd prvej inštancie rozhodol podľa § 255 ods. 1, § 262 ods. 1, 2 CSP podľa pomeru úspechu tak, že úspešnému žalobcovi priznal voči žalovanému nárok na náhradu trov konania v plnom rozsahu. 5. Proti tomuto rozsudku v celom rozsahu podal v zákonom stanovenej lehote odvolanie žalovaný, ktorý ho odôvodnil podľa § 365 ods. 1 písm. b), f) a h) CSP. Žiadal, aby odvolací súd napadnutý rozsudok súdu prvej inštancie zmenil tak, že žalobu v celom rozsahu zamietne, alternatívne aby odvolací súd napadnutý rozsudok zrušil a vec vrátil súdu prvej inštancie na ďalšie konanie a nové rozhodnutie. Uviedol, že považuje záver súdu o primeranosti doby nájmu 8 dní (pozn. odvolacieho súdu: správne malo byť 9 dní) za arbitrárny a nepreskúmateľný. V napadnutom rozsudku chýbalo zdôvodnenie opodstatnenosti dĺžky nájmu v priznanom rozsahu, ako aj uvedenie dôkazov, z ktorých súd prvej inštancie vychádzal. Žalovaný určil primeranú dĺžku nájmu (4 dni) podľa kalkulácie na opravu vozidla. V konaní spochybnil tvrdenia žalobcu predloženým odborným vyjadrením, v ktorom bola za primeranú dobu opravy určená doba 5 dní. S uvedeným sa však súd prvej inštancie nijako nevysporiadal. Žalovaný odmietol, že si mal dať odborné vyjadrenie vypracovať už počas likvidácie poistnej udalosti. V likvidačnom konaní týkajúcom sa opravy vozidla skúmal dôvodnosť nákladov vynaložených na samotnú opravu, pokiaľ servis riadne zdokladoval čas samotnej opravy, nemal čo namietať. Dĺžku opravy a náklady vynaložené na nájom vozidla skúmal až v likvidačnom konaní týkajúcom sa nájmu náhradného vozidla. V tomto konaní priznal poškodenému primeranú dĺžku nájmu v zmysle kalkulačného programu. Poukázal na rozhodnutie Krajského súdu v Trenčíne sp. zn. 11Co/38/2024 zo dňa 20.11.2024, v ktorom odvolací súd v identickom prípade zrušil rozsudok súdu prvej inštancie z dôvodu nedostatočného vysporiadania sa s odborným vyjadrením znalca, ktoré spochybnilo nárok žalobcu. Poukázal aj na postoj Národnej banky Slovenska (NBS), podľa ktorého poškodený má nárok na zapožičanie náhradného vozidla odo dňa poškodenia, respektíve zničenia jeho motorového vozidla do doručenia oznámenia poisťovateľa o totálnej škode, resp. do ukončenia opravy. Žalovaný ďalej vytkol súdu prvej inštancie, že sa nijako nevysporiadal s jeho viacerými námietkami, napríklad s námietkou o parciálnej škode na vozidle. V konaní predložil fotografie poškodeného vozidla, ktoré mali preukázať jeho plnú prevádzkyschopnosť. Prácnosť jeho opravy bola určená na 4,3 hodiny, t. j. jeden deň. Keďže vozidlo bolo plne pojazdné, nič nebránilo poškodenej, aby ho do servisu odovzdala bezprostredne pred začatím opravy. V rozpore so skutkovým stavom považoval aj záver súdu prvej inštancie, že do zmluvy o nájme nebola dopisovaná dĺžka nájmu ku dňu skončenia opravy. Sám žalobca mal vo svojom podaní uviesť, že doba nájmu sa vpisuje až po skončení nájmu náhradného vozidla. Žalovaný nesúhlasil ani s odvolaním sa na bežnú obchodnú prax servisov pri odovzdávaní opravených vozidiel. Zadržanie opraveného vozidla až do doručenia krycieho listu považoval v rozpore so zákonom. Argumentáciu súdu prvej inštancie rozoberajúcu nemožnosť nútenia poškodenej hradiť opravu z vlastných zdrojov označil za nesúvisiacu s vecou, keďže uvedené ani netvrdil. Neodpovedanie na námietky sporových strán v rozsudku z neho urobilo arbitrárne a nepreskúmateľné rozhodnutie. Žalovaný mal za to, že žalobca neuniesol
dôkazné bremeno ani čo do otázky nevyhnutnosti dĺžky trvania opravy, ani čo do otázky neprevzatia si vozidla v deň doručenia krycieho listu. Krycí list bol servisu doručený v skorších dopoludňajších hodinách. Poškodená bývala v blízkosti servisu a žalobca nepredložil žiaden dôkaz o objektívnej príčine, ktorá by jej bránila prevziať motorové vozidlo v deň vykonania opravy. Čo sa týka sadzby denného nájmu, tej sa súd prvej inštancie nevenoval dostatočne, jeho rozhodnutie vychádzalo zo svojvôle, z nesprávneho vyhodnotenia skutkového stavu, riadne nevykonaného dokazovania. Žalovaný v konaní predložil viaceré cenníky autopožičovní na preukázanie primeranej sadzby denného nájmu, ktoré súd prvej inštancie nezobral v úvahu. Podľa názoru súdu prvej inštancie má poškodený nárok na akúkoľvek sumu za nájom vozidla, a to bez ohľadu na jeho nevyhnutnosť, účelnosť a primeranosť sadzby denného nájmu. Nezodpovedaním otázky, z akých skutočností súd prvej inštancie vychádzal pri vyhodnotení dennej sadzby ako primeranej, došlo k porušeniu práva strán sporu na spravodlivý súdny proces. Je síce pravdou, že poškodený nemá zákonnú povinnosť hľadať najlacnejšiu autopožičovňu, avšak má povinnosť zachovávať všeobecnú prevenčnú povinnosť a svojim konaním nenavyšovať vzniknutú škodu. Zo žalovaným predložených cenníkov vyplynulo, že poškodená si mohla prenajať vozidlo už za sumu 60,- €, a aj sám žalobca predložil cenník autopožičovne, v ktorom bola uvedená suma 81,- €. Nemôže byť na ťarchu žalovanému, že žalobca využíva systém povinného zmluvného poistenia a nie je ochotný znížiť cenu denného nájmu v závislosti od dĺžky zapožičania náhradného vozidla, a to aj napriek tomu že vystavuje faktúru až po skončení nájmu, kedy mohol zohľadniť celkovú dĺžku trvania. Poukázal na rozsudok Krajského súdu v Žiline sp. zn. 11Cob/138/2019 z 3.12.2019 a rozhodnutie Ústavného súdu ČR sp. zn. IV. ÚS 2043/17 zo dňa 14.2.2018, ako aj na ďalšie rozhodnutia týkajúce sa práva na spravodlivý súdny proces. V závere uviedol, že rozhodnutie súdu prvej inštancie nespĺňa kvalitatívne požiadavky rozhodnutia vymedzené v ustanovení § 220 ods. 2 CSP a zároveň je v rozpore s právom na súdnu ochranu v zmysle ust. čl. 46 ods. 1 Ústavy SR. 6. K odvolaniu žalovaného sa vyjadril žalobca. Napadnutý rozsudok súdu prvej inštancie považoval za vecne správny a navrhol odvolaciemu súdu, aby ho potvrdil. Uviedol, že odvolateľ neuviedol nijaké relevantné skutočnosti, ani nepredložil dôkazy, ktoré by viedli k spochybneniu správnosti skutkových a právnych záverov súdu prvej inštancie. Podľa jeho názoru odvolateľ v podstate vytýka súdu prvej inštancie, že sa nestotožnil s ním predpokladaným hodnotením skutkových okolností, procesného stavu v konaní a právnym názorom vo vzťahu k jeho návrhu na zamietnutie žaloby. Nie je však možné dôvodne vytýkať súdu prvej inštancie, že sa v odôvodnení svojho rozhodnutia nevysporiadal s argumentáciou sporových strán podľa predstáv odvolateľa. Žalovaným prezentované odvolacie dôvody možno považovať za neopodstatnené a zavádzajúce, pretože prvoinštančný súd sa podrobne vysporiadal so všetkými spornými skutočnosťami v tomto konaní. Skutočnosť, že nevyhodnotil dôkazy podľa predstáv žalovaného, nezakladá automaticky záver o nesprávnosti skutkových tvrdení. Žalobca so závermi súdu prvej inštancie súhlasil a v celom rozsahu sa pridŕžal svojich doterajších podaní a argumentácie aj v odvolacom konaní. V prejednávanom spore bola určujúca skutočnosť, že sa poškodený dostal do situácie, keď bol nútený si prenajať náhradné motorové vozidlo za poškodené vozidlo v dôsledku poistnej udalosti zavinenej klientom žalovaného, a teda tento stav nebol výsledkom jeho dobrovoľného rozhodnutia a slobodného vôľového konania, ale bol v priamej príčinnej súvislosti so škodovou udalosťou a vzniknutou škodou. Poškodený prenájmom náhradného motorového vozidla len riešil dôsledky zapríčinené poistnou udalosťou a odstraňoval nepriaznivý stav. K námietkam žalovaného prezentovaným v odvolaní k otázke nevyhnutnosti a účelnosti nákladov na prenájom náhradného vozidla uviedol, že dôvod užívania náhradného vozidla odpadá ku dňu vydania opraveného vozidla poškodenému, pretože k predmetnému dňu sa opravené vozidlo dostáva do jeho dispozície. Uvedené zodpovedá aj právnemu názoru vyslovenému v náleze Ústavného súdu SR zo dňa 16. februára 2023 č. k. III. ÚS 602/2022-34, ktorý je pre vec smerodajný a nie je potrebné skúmať účelnosť a nevyhnutnosť užívania náhradného vozidla nad rámec účelu definovaného v tomto náleze. Ústavný súd vyslovil, že v prípade čiastočnej škody účelnosť nákladov spojených s užívaním náhradného vozidla zaniká momentom, keď došlo k ukončeniu opravy havarovaného vozidla, de facto vtedy, keď sa opravené vozidlo dostane do dispozičnej sféry poškodeného na ďalšie používanie. Súčasne definoval, že účelom náhradného motorového vozidla je eliminovať škodlivý následok spôsobenej dopravnej nehody, ktorý zasahuje do bežného života poškodeného, až do momentu, keď môže opätovne užívať svoje vlastné motorové vozidlo. V týchto prípadoch výška škody nekorešponduje iba rozsahu zničeného vozidla, ale aj primeraným nákladom, ktoré poškodený vynaložil s cieľom eliminovať škodový následok. Nepriznanie uplatneného nároku žalobcovi tak, ako navrhuje žalovaný, by predstavovalo porušenie zásady „neminem laedere“ - nikoho nepoškodzovať, na zachovaní ktorej žalobca apeloval. Ďalej zdôraznil, že rozhodujúci je moment vydania opraveného vozidla poškodenému a nie vykonanie opravy vozidla. Tento moment
pritom závisí od konania poisťovne, ktorá deklaruje autoservisu krytie nákladov za vykonanú opravu prostredníctvom doručeného krycieho listu. V predmetnej veci poškodená užívala náhradné vozidlo 9 dní, t. j. od 9.1.2024 do 17.1.2024, kedy došlo k doručeniu krycieho listu zo strany žalovaného autoservisu. Žalovaný však poskytol plnenie len za 4 dni trvania nájomného vzťahu. V konaní pritom nerozporoval dátum a okolnosti doručenia krycieho listu. Žalobca poukázal aj na skutočnosť, že opravu vykonával autorizovaný servis, ktorý bol zmluvným partnerom poisťovne, a preto jeho postup nemožno vyčítať a pričítať poškodenému. Prevádzkyschopnosť opraveného vozidla poškodeného dňom zavŕšenia jeho opravy nepredstavuje odstránenie príčiny, pre ktorú nemohol poškodený svoje motorové vozidlo užívať; škodová udalosť je sanovaná až ku dňu, kedy poškodenému je vydané opravené vozidlo. Čakanie na krycí list spadá do sledu udalostí spojených so škodovou udalosťou, ktoré vymedzujú obdobie nároku poškodeného na náhradu nákladov spojených s užívaním náhradného vozidla po dobu vykonávania opravy jeho motorového vozidla. Medzi žalovaným a autoservisom existuje synalagmatický vzťah, z ktorého plynie povinnosť poisťovne na vystavenie krycieho listu, doručením ktorého autoservisu vzniká povinnosť vydať opravené vozidlo poškodenému. Autorizovaný servis pritom neinformuje poškodeného o tom, že bola vystavená faktúra za opravu jeho vozidla, túto zasiela rovno poisťovni. Poškodeného informuje až, keď má potvrdené krytie nákladov na opravu. Žalovaný v konaní nepreukázal, že by poškodený mal reálnu a objektívnu možnosť prevziať svoje vozidlo už v deň doručenia faktúry za opravu. Od poškodeného, ktorý poistnú udalosť sám nezavinil, preto nie je možné spravodlivo žiadať, aby z vlastných finančných prostriedkov uhrádzal náklady spojené s opravou poškodeného vozidla. V danom prípade nemožno konštatovať ani porušenie všeobecnej prevenčnej povinnosti v zmysle § 415 Občianskeho zákonníka. Žalovaným uvedené súdne rozhodnutia označil žalobca za prekonané vzhľadom na právny názor Ústavného súdu SR ako aj aktuálnu rozhodovaciu prax, napríklad rozsudky Krajského súdu v Žiline sp. zn. 7Co/51/2024 zo dňa 31.7.2024, sp. zn. 6Co/77/2023 zo dňa 30.4.2024, sp. zn. 9Co/107/2023 zo dňa 26.3.2024, rozsudky Krajského súdu v Bratislave sp. zn. 3Cob/94/2023 zo dňa 15.11.2023 alebo sp. zn. 14Co/6/2025 zo dňa 28.1.2025. Osobitne dal do pozornosti nález Ústavného súdu SR č.k. III. ÚS 322/2025-31 zo dňa 17. júla 2025, ktorý vyslovil porušenie práva žalobcu na súdnu ochranu a spravodlivé súdne konanie. Ústavný súd SR v ňom posudzoval dôvodnosť trvania nájmu náhradného vozidla do dňa vykonania opravy poškodeného vozidla alebo do dňa vystavenia krycieho listu, resp. do úhrady poistného plnenia zo strany poisťovne. Rozhodujúca bola dostatočne preukázaná bežná obchodná prax servisu a žalovanej poisťovne, ktorá spočívala v tom, že servis - zmluvný partner poisťovne, poškodeného o vykonaní opravy informuje a na prevzatie vozidla ho vyzýva až po doručení krycieho listu poisťovne. V závere žalobca zopakoval, že tvrdenia a odvolacie dôvody uplatnené žalovaným nemajú nijaké opodstatnenie a rozsudok súdu prvej inštancie je plne v súlade s vykonaným dokazovaním, právne posúdenie zodpovedá povahe vynaloženia nákladov z hľadiska účelnosti, dôvodnosti a bezprostrednej súvislosti so škodovou udalosťou. 7. Žalovaný sa k vyjadreniu žalobcu nevyjadril. 8. Odvolací súd preskúmal a prejednal vec v rozsahu podaného odvolania (t. j. v celom rozsahu) v zmysle § 379 a § 380 ods. 1 CSP bez nariadenia odvolacieho pojednávania (rozsudok bol odvolacím súdom verejne vyhlásený podľa § 378 ods. 1 a § 219 ods. 3 CSP) a dospel k záveru, že odvolanie žalovaného nie je dôvodné, pretože súd prvej inštancie v rozsahu potrebnom pre rozhodnutie správne zistil skutkový stav v zmysle § 215 ods. 1 CSP a vec tiež posúdil správne po právnej stránke a svoj rozhodnutie tiež riadne v súlade s § 220 ods. 2 CSP odôvodnil. 7. Podľa § 4 ods. 2 písm. b) zákona č. 381/2001 Z. z. v znení účinnom do 31.7.2024 poistený má z poistenia zodpovednosti právo, aby poisťovateľ za neho nahradil poškodenému uplatnené a preukázané nároky na náhradu škody vzniknutej poškodením, zničením, odcudzením alebo stratou veci. 8. Podľa § 11 ods. 6 zákona č. 381/2001 Z. z. v znení účinnom do 31.7.2024 poisťovateľ je povinný bez zbytočného odkladu začať prešetrovanie potrebné na zistenie rozsahu jeho povinnosti poskytnúť poistné plnenie a do troch mesiacov odo dňa oznámenia poškodeného o škodovej udalosti a) skončiť prešetrovanie potrebné na zistenie rozsahu jeho povinnosti poskytnúť poistné plnenie a oznámiť poškodenému výšku poistného plnenia, ak bol rozsah povinnosti poisťovateľa poskytnúť poistné plnenie a nárok na náhradu škody preukázaný, b) poskytnúť poškodenému písomné vysvetlenie dôvodov, pre ktoré odmietol poskytnúť alebo pre ktoré znížil poistné plnenie alebo poskytnúť poškodenému písomné vysvetlenie k tým uplatneným nárokom na náhradu škody, v ktorých nebol v ustanovenej lehote preukázaný rozsah povinnosti poisťovateľa poskytnúť poistné plnenie a výška poistného plnenia;
písomné vysvetlenie sa považuje za doručené dňom, keď ho poškodený prevzal, odmietol prevziať, alebo dňom, keď ho pošta vrátila ako nedoručené. 9. Podľa § 11 ods. 7 zákona č. 381/2001 Z. z. v znení účinnom do 31.7.2024 poisťovateľ je povinný poskytnúť poistné plnenie do 15 dní po skončení prešetrovania potrebného na zistenie rozsahu povinnosti poisťovateľa poskytnúť poistné plnenie alebo po doručení právoplatného rozhodnutia súdu o výške náhrady škody poisťovateľovi, ak z tohto rozhodnutia nevyplýva iná lehota na poskytnutie poistného plnenia. 10. Podľa § 15 ods. 1 zákona č. 381/2001 Z. z. v znení účinnom do 31.7.2024 náhradu škody uhrádza poisťovateľ poškodenému. Poškodený je oprávnený uplatniť svoj nárok na náhradu škody priamo proti poisťovateľovi a je povinný tento nárok preukázať. 11. Z obsahu spisu vyplýva a v konaní nebolo sporné, že dňa 15.12.2023 došlo k poškodeniu motorového vozidla O. N. B., I.: G., vlastníkom ktorého bola poškodená V. A., pri škodovej udalosti zapríčinenej prevádzkou motorového vozidla Seat Mii, I.: G., zodpovednosť z ktorej bola poistená žalovaným. V súvislosti s poškodením a nevyhnutnou opravou motorového vozidla si poškodená V. A. na základe zmluvy o nájme č. 34/2024 zo dňa 9.1.2024 prenajala od žalobcu náhradné motorové vozidlo VW Tiguan, I.: V.. Nájom trval od 9.1.2024 do 17.1.2024, t. j. 9 dní. Za dobu nájmu žalobca fakturoval poškodenej nájomné vo výške 1 040,04 € s DPH zodpovedajúce nájomnému 110,- € za deň a zahŕňajúce jednorazový poplatok za pristavenie a prevzatie vozidla vo výške 50,- €. Poškodená svoju pohľadávku postúpila zmluvou zo dňa 17.1.2024 na žalobcu. Žalovaný listom zo dňa 16.1.2024 žalovaný oznámil poškodenej skončenie šetrenia poistnej udalosti a v rovnaký deň doručil krycí list autoservisu. Poškodená si opravené motorové vozidlo prezvala dňa 17.1.2024. 12. Medzi stranami bola sporná otázka účelnosti nájmu, a to z hľadiska jeho 9-dňového trvania, ako aj z hľadiska výšky odplaty za nájom. Žalovaný namietal voči dennému nájomnému 110,- € s DPH, aj voči poplatku za pristavenie a prevzatie vozidla vo výške 50,- € s DPH. 13. Odvolací súd predovšetkým zdôrazňuje, že je to poisťovateľ, kto nesie dôkazné bremeno v súvislosti s preukázaním dôvodov (oznámených poškodenému), pre ktoré nebolo poistné plnenie celkom alebo sčasti poskytnuté. Nie je povinnosťou poškodeného preukazovať, že poisťovateľ stanovil poistné plnenie nesprávne. Takýto názor by okrem iného v rozpore s účelom právnej úpravy poistného vzťahu viedol k tomu, že poisťovateľ by vôbec nebol motivovaný riadne vyšetriť poistnú udalosť a poskytnúť poistné plnenie v korektnej výške, pretože v prípade vzniku sporu by sa efektívne zbavil svojej povinnosti vyplývajúcej z hmotného práva vyšetriť poistnú udalosť a vôbec by neniesol zodpovednosť za výsledky svojho vyšetrenia, pretože celá ťarcha dokazovania o výške poistného plnenia by ležala na poškodenom. Je to žalovaný, ktorý je povinný disponovať odborným aparátom na stanovenie výšky poistného plnenie v súlade s právnymi predpismi a judikatúrou súdov a takéto poistné plnenie aj poskytnúť; nie je to poškodený. Úlohou súdu je v súlade so zásadou formálnej pravdy posúdiť, či strany dôkazné bremeno, ktoré ich zaťažovalo, uniesli a vyvodiť z toho procesné dôsledky. 14. Žalovaný za účelnú dobu trvania nájmu považoval 4 dni, nie 9 dní, čo bola nesporne doba jeho skutočného trvania. V rámci svojej procesnej obrany v prvoinštančnom i odvolacom konaní tvrdil, že pri stanovení výšky poistného plnenia vychádzal zo svojej internej kalkulácie, ktorú však v rámci svojich skutkových tvrdení konkrétne neozrejmil. Zdôraznil, že samotná oprava poškodeného motorového vozidla mala trvať iba 4,6 hodiny, pričom reálne autoservis vyfakturoval trvanie prác len 4,3 hodiny. Neskôr doplnil dôkaz - odborné vyjadrenie č. XX-XXXX zo dňa 27.4.2025 znalkyne Ing. Evy Zachardovej (vypracované až v priebehu konania, nie pri šetrení poistnej udalosti), z ktorého vyplynula primeraná dĺžka trvania opravy 6 pracovných dní, ktorá by sa dala skrátiť simultánnym vykonávaním určitých úkonov opravovňou na 5 pracovných dní. Vzhľadom na tento samotným žalovaným predložený dôkaz sa odvolaciemu súdu javí argumentácia žalovaného uvedená v odvolaní ako nekonzistentná. Súd prvej inštancie nepovažoval tento dôkaz za dostatočný na spochybnenie účelnosti skutočného trvania opravy. Odvolací súd má za to, že paradoxne práve v prípade akceptácie záverov predmetného odborného vyjadrenia sa javí byť nezrozumiteľné, že žalovaný zotrval na tom, že primeraná doba trvania nájmu bola 4 dni, aj keď ním samým predložený dôkaz potvrdzuje primeranosť doby trvania opravy v rozsahu 5 až 6 pracovných dní, t. j. 7 až 8 kalendárnych dní (poškodené vozidlo bolo prevzaté do servisu v utorok 9.1.2024). Odvolací súd pritom zdôrazňuje, že z odborného vyjadrenia vyplýva dĺžka trvania
opravy, nie primeraná dĺžka trvania nájmu, na čo nepriamo poukázal aj súd prvej inštancie. Doba účelného trvania nájmu nie je daná iba samotným vykonaním opravy, ale aj ďalšími skutočnosťami. Predĺžiť sa môže napríklad v súvislosti s vykonaním šetrenia poistnej udalosti zo strany žalovaného, ktoré je nevyhnutné skončiť predtým, ako je autoservisu doručený krycí list. Ako správne skonštatoval aj súd prvej inštancie, je bežnou praxou opravovní, že v prípadoch opráv, za ktoré náklady uhrádza poisťovňa, vydá opravovňa motorové vozidlo až po doručení krycieho listu zo strany poisťovne (žalobca túto prax preukázal vyjadreniami autoservisov na č. l. 29 až 30 spisu avšak ide tiež o notorietu). V konaní nebolo sporné, že po oprave poškodeného motorového vozidla autoservis dňa 16.1.2024 zaslal faktúru žalovanému a žalovaný v ten istý deň doručil opravovni krycí list. Poškodená si prevzala opravené motorové vozidlo nasledujúci deň - 17.1.2024. Odvolací súd je názoru, že poškodený v rámci plnenia si svojej prevenčnej povinnosti nemá s prevzatím si opraveného vozidla a ukončením nájmu náhradného vozidla otáľať, avšak prevzatie si motorového vozidla v deň nasledujúci po doručení krycieho listu je spravidla potrebné hodnotiť ako primerané. Nemožno od poškodeného požadovať, aby v situácií, keď presný čas skončenia opravy a najmä vyšetrenia poistnej udalosti mu nemôže byť dopredu známy, reagoval okamžite, či v priebehu hodín. Je pritom už len bezvýznamným detailom, či k doručeniu krycieho listu došlo v dopoludňajších či popoludňajších hodinách. Pokiaľ teda oprava poškodeného motorového vozidla mohla aj podľa žalovaným predloženého dôkazu trvať až 8 kalendárnych dní (6 pracovných dní) a nájom náhradného vozidla trval 9 dní, možno uzavrieť, že nárok žalobcu čo do dĺžky trvania nájmu je v plnej miere opodstatnený. 15. Na vyššie uvedenom nič nemení argument žalovaného, že poškodené motorové vozidlo malo byť vzhľadom na len povrchové vady prevádzkyschopné. Je prirodzené, že ak poškodený odovzdá motorové vozidlo na opravu do autoservisu, tak si ho prevezme až po vykonaní opravy. V posudzovanej veci nešlo o prípad, kedy by došlo k neúmernému predĺženiu trvania opravy pre dlhú dodaciu lehotu náhradných dielov. Navyše poškodené diely (nárazník a súvisiace diely) museli byť prirodzene z vozidla po prevzatí do servisu demontované, po čom už vozidlo pojazdné v cestnej premávke byť nemohlo. Pokiaľ žalovaný namietal, že prax opravovní, ktoré vozidlo po oprave uhrádzanej z poistenia vydajú poškodenému až po doručení krycieho listu, je protizákonná, odvolací súd poznamenáva, že opravovňa bola v tomto prípade zmluvným partnerom žalovaného, je teda na žalovanom, ako si s ňou nastaví zmluvný vzťah. Od poškodeného pritom nemožno požadovať, aby náklady na opravu uhradil z vlastných peňažných prostriedkov, čo správne skonštatoval aj súd prvej inštancie. 16. Pokiaľ ide o výšku nájmu, svoj názor o primeranej výške denného nájmu v sume 100,80 € s DPH žalovaný v konaní pred súdom prvej inštancie dôkazne podložil predložením snímok internetových stránok troch požičovní áut, a to RAI CAR RENTAL, MKcar a PRESTIGE. Vo všetkých prípadoch išlo o vozidlá porovnateľnej triedy, ako poškodenou prenajaté motorové vozidlo (čo nebolo v konaní sporné), pričom denná cena nájmu bola odstupňovaná podľa jeho dĺžky. Iné dôkazy žalovaný nenavrhol. Za tohto stavu je potrebné konštatovať, že žalovaný nepreukázal správnosť svojho vyšetrenia poistnej udalosti, teda že primeraná výška denného nájmu by bola 100,80 € a nájom vo výške 110,- € by už bol neprimeraný. Obvyklou cenou nie je možné rozumieť určitý druh trhového priemeru, cena je obvyklá, ak sa nevymyká rozsahu, v ktorom sa trhové ceny pohybujú. Odvolací súd sa preto musí v tejto súvislosti stotožniť s argumentáciou žalobcu, ktorú si osvojil aj súd prvej inštancie. Na zdôraznenie jej správnosti možno uviesť, že žalovaný ako poisťovateľ musí postupovať pri plnení si svojich úloh s odbornou starostlivosťou. Postup zvolený žalovaným, ktorý na internete vyhľadal cenníky troch (nevedno podľa akého kľúča vybratých) požičovní áut, z povahy veci nemôže viesť k objektívnemu zisteniu obvyklej ceny nájmu motorového vozidla na trhu v danom mieste a čase a za daných podmienok a nemožno ho navyše ani považovať za postup súladný s povinnosťou odbornej starostlivosti. Nedostatkom v tomto prípade nie je len malá vzorka požičovní áut, o ktorej žalovaný ani nepreukázal, že by bola reprezentatívna, ale tiež povrchnosť takéhoto spôsobu zisťovania obvyklej ceny, keď z predložených cenníkov nevyplývajú bližšie podmienky nájmu. Pod tým treba rozumieť najmä namodelovanie rovnakej situácie, v akej sa ocitla poškodená, ktorej bolo náhle znemožnené užívanie jeho motorového vozidla a prenajala si náhradné motorové vozidlo na dobu trvania opravy, ktorú v čase uzatvárania nájomnej zmluvy nemohla poznať. Významné sú aj finančné podmienky, kam patrí spôsob zabezpečenia záväzkov poškodeného voči požičovni áut a platobné podmienky, ako výška zálohy a lehota splatnosti, resp. spôsob úhrady nájomného ako taký. Odpoveď na otázku, aká by bola cena nájmu v takomto prípade, žiaden zo žalovaným predložených cenníkov vôbec nedáva. Obvyklú výšku nájmu nie je dostačujúce skúmať len ako cenu za nájom porovnateľného motorového vozidla v danom mieste a čase, ale je potrebné zohľadniť aj aspekt podmienok nájmu, teda najmä neurčitosť jeho trvania a potrebu zabezpečiť si
mobilitu v primerane krátkom čase po škodovej udalosti a bez potreby vynaloženia vlastných značných finančných prostriedkov. Okrem toho treba dodať, že žalovaný sa v zásade odvoláva na cenníky „klasických“ požičovní áut, ktorými ponúkaný produkt sa však vo viacerých rysoch líši od prenájmu náhradného vozidla. V prípade klasického nájmu motorového vozidla nájomca postupuje plánovane, pozná dobu, na ktorú nájom potrebuje a je pripravený znášať s tým spojené náklady. Oproti tomu pri nájme náhradného vozidla v dôsledku dopravnej nehody ide na strane poškodeného o náhle vzniknutú potrebu s neurčitou dobou trvania, na ktorej uspokojenie nie je poškodený povinný mať finančnú rezervu. Ponúkanie produktu špecificky zameraného na prenájom náhradného vozidla (náhrady za dočasne z premávky vyradené vozidlo) je prirodzeným výsledkom stretu dopytu a ponuky v podmienkach trhového hospodárstva. Je pravdou, že poškodený nie je v takomto prípade motivovaný prísne hľadieť na cenu nájmu, neznamená to však, že poisťovatelia musia kvôli tomu znášať zvýšené výdavky na poistné plnenia, je ich povinnosťou (ako pri každom inom vyšetrovaní poistnej udalosti) postupovať dôsledne a s odbornou starostlivosťou pri stanovení výšky poistného plnenia, teda musia byť schopní preskúmateľne zistiť obvyklú cenu za takýto nájom a iba v tejto výške poskytnúť poistné plnenie. 17. Pokiaľ ide o poplatok za pristavenie a prevzatie prenajatého motorového vozidla vo výške 50,€, z ktorého žalovaný považoval za primeranú iba čiastku 30,- €, je potrebné súhlasiť so súdom prvej inštancie, že z procesnej obrany žalovaného vôbec nevyplynulo, ako dospel k svojmu záveru o neúčelnosti tohto poplatku v čiastke prevyšujúcej 30,- €. V tomto prípade teda tiež žalovaný nepreukázal, že si svoju povinnosť riadne vyšetriť poistnú udalosť splnil. Žalobca preukázal, že poškodenej tento náklad vznikol a žalovaný odmietol v súvislosti s ním poskytnúť poistné plnenie bez uvedenia akéhokoľvek dôvodu, preto súd prvej inštancie a rovnako tak aj odvolací súd, nemal čo ďalšie v tejto súvislosti skúmať. 18. Z vyššie uvedených dôvodov odvolací súd rozsudok súdu prvej inštancie potvrdil, pretože je vo výrokovej časti vecne správny (§ 387 ods. 1 CSP), a to vrátane závislého výroku o trovách konania. 19. O náhrade trov odvolacieho konania rozhodol odvolací súd podľa § 396 ods. 1 v spojení s § 255 ods. 1 a § 262 ods. 1 CSP. V odvolacom konaní bol plne úspešný žalobca, preto mu vznikol voči žalovanému nárok na náhradu trov odvolacieho konania v rozsahu 100 %. O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 20. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 10 zákona č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky,
a) pri riešení ktorej sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods.1 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods.1 prvá veta CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa (§ 429 ods. 2 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:6124243233.1 (dáta aktuálne k 12. 11. 2026). Záväzné je znenie zverejnené súdom.




